KOMISIJOS ĮGYVENDINIMO REGLAMENTAS (ES) 2021/601

2021 m. balandžio 13 d.

dėl 2022, 2023 ir 2024 m. suderintos daugiametės Sąjungos kontrolės programos, skirtos užtikrinti, kad nebūtų viršijama didžiausia leidžiamoji pesticidų liekanų koncentracija augaliniuose ir gyvūniniuose maisto produktuose bei ant jų, ir pesticidų liekanų poveikiui vartotojams įvertinti

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 29 straipsnio 2 dalį,

kadangi:

(1) Komisijos reglamentu (EB) Nr. 1213/2008 (2) nustatyta pirmoji suderinta daugiametė 2009, 2010 ir 2011 m. Bendrijos kontrolės programa. Programa tęsiama pagal vėlesnius Komisijos reglamentus. Paskutinis reglamentas – Komisijos įgyvendinimo reglamentas (ES) 2020/585 (3);

(2) Sąjungoje trisdešimt–keturiasdešimt maisto produktų yra pagrindinės mitybos sudedamosios dalys. Kadangi pesticidų naudojimas per trejus metus labai pasikeičia, pesticidų tuose maisto produktuose stebėsenos ciklo trukmė turėtų būti treji metai, kad būtų galima įvertinti jų poveikį vartotojams ir Sąjungos teisės aktų taikymą;

(3) Europos maisto saugos tarnyba (toliau – Tarnyba) pateikė mokslinę ataskaitą dėl pesticidų stebėsenos programos projekto vertinimo. Tarnyba padarė išvadą, kad didžiausios leidžiamosios koncentracijos (toliau – DLK) normos viršijimą daugiau kaip 1 % būtų galima nustatyti su 0,75 % paklaida, atrinkus 683 mėginių vienetus iš ne mažiau kaip 32 skirtingų maisto produktų (4). Šių mėginių surinkimo prievolė turėtų būti proporcingai padalyta valstybėms narėms pagal gyventojų skaičių taip, kad per vienerius metus būtų paimta mažiausiai 12 kiekvieno produkto mėginių;

(4) siekiant užtikrinti, kad į kontrolės programą būtų įtraukta tipinė naudojamų pesticidų imtis, buvo atsižvelgta į Sąjungos ankstesnių oficialiosios kontrolės programų analizės rezultatus;

(5) analizės kokybės kontrolės ir pesticidų liekanų maiste ir pašaruose tyrimų patvirtinimo tvarkos gairių aprašas paskelbtas Komisijos interneto svetainėje (5);

(6) jei pesticidų liekanų apibrėžtis apima kitas veikliąsias medžiagas, metabolitus ir (arba) skilimo ar reakcijos produktus, apie tuos junginius turėtų būti pranešta atskirai, jeigu jie vertinami atskirai (6);

(7) valstybės narės, Komisija ir Tarnyba sutarė dėl įgyvendinamųjų priemonių, susijusių su valstybių narių informacijos teikimu, pavyzdžiui, dėl standartinio mėginių aprašo 2 redakcijos (SMA2) ir cheminės stebėsenos ataskaitų gairių, kuriomis valstybės narės naudosis teikdamos pesticidų liekanų tyrimų rezultatus;

(8) imant mėginius turėtų būti taikoma Komisijos direktyva 2002/63/EB (7), kurioje pateikti Maisto kodekso komisijos rekomenduojami mėginių ėmimo metodai ir darbo tvarka;

(9) būtina įvertinti, ar neviršijama didžiausia leidžiamoji koncentracija kūdikiams ir mažiems vaikams skirtuose maisto produktuose, nustatyta Komisijos direktyvos 2006/141/EB (8) 10 straipsnyje, Komisijos direktyvos 2006/125/EB (9) 7 straipsnyje ir Komisijos deleguotojo reglamento (ES) 2016/127 (10) 4 straipsnyje, atsižvelgiant tik į Reglamente (EB) Nr. 396/2005 nurodytas liekanų apibrėžtis;

(10) dėl vienos medžiagos liekanų nustatymo metodų: valstybės narės gali įvykdyti savo tyrimų atlikimo prievoles pasitelkdamos oficialiąsias laboratorijas, kurios jau turi reikiamus įteisintus metodus;

(11) valstybės narės kasmet iki rugpjūčio 31 d. turėtų pateikti informaciją apie ankstesnius kalendorinius metus;

(12) kad būtų išvengta painiavos dėl nuoseklių daugiamečių programų sutapimų ir siekiant teisinio tikrumo Įgyvendinimo reglamentas (ES) 2020/585 turėtų būti panaikintas. Tačiau jis turėtų būti toliau taikomas 2021 m. tirtiems mėginiams;

(13) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Valstybės narės (*1) 2022, 2023 ir 2024 m. ima pesticidų ir produktų derinių, nurodytų I priede, mėginius ir atlieka jų tyrimus. Kiekvieno produkto, įskaitant kūdikiams ir mažiems vaikams skirtus maisto produktus ir ekologinio ūkio produktus, mėginių skaičius nurodytas II priede.

2 straipsnis 1. Partija, iš kurios turi būti imami mėginiai, parenkama atsitiktinės atrankos būdu. Mėginių ėmimo tvarka, įskaitant vienetų skaičių, turi atitikti Direktyvos 2002/63/EB reikalavimus. 2. Visi mėginiai, įskaitant kūdikiams ir mažiems vaikams skirtų maisto produktų ir ekologinio ūkio produktų mėginius, tiriami dėl I priede nurodytų pesticidų pagal Reglamente (EB) Nr. 396/2005 nurodytas liekanų apibrėžtis. 3. Kūdikiams ir mažiems vaikams skirtų maisto produktų atveju vertinami gatavų produktų arba produktų, regeneruotų laikantis gamintojų nurodymų, mėginiai, atsižvelgiant į direktyvose 2006/125/EB ir 2006/141/EB bei Deleguotajame reglamente (ES) 2016/127 nustatytą DLK. Jeigu tokie maisto produktai gali būti vartojami tiek gatavi, tiek regeneruoti, pranešama tik apie neregeneruoto gatavo produkto rezultatus.

3 straipsnis 2022, 2023 ir 2024 m. tirtų mėginių tyrimų rezultatus valstybės narės turi pateikti atitinkamai iki 2023, 2024 ir 2025 m. rugpjūčio 31 d. Tie rezultatai pateikiami laikantis Tarnybos nustatyto elektroninių ataskaitų teikimo formato. Jei pesticidų liekanų apibrėžtis apima daugiau nei vieną junginį (veikliąją medžiagą ir (arba) metabolitą arba skilimo ar reakcijos produktą), valstybės narės praneša apie tyrimų rezultatus pagal išsamią liekanų apibrėžtį. Be to, visų analičių, kurios yra liekanų apibrėžties dalis, tyrimų rezultatai pateikiami atskirai, jeigu jie vertinami atskirai.

4 straipsnis Įgyvendinimo reglamentas (ES) 2020/585 panaikinamas. Tačiau 2021 m. tirtiems mėginiams jis toliau taikomas iki 2022 m. rugsėjo 1 d.

5 straipsnis Šis reglamentas įsigalioja 2022 m. sausio 1 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2021 m. balandžio 13 d. Komisijos vardu Pirmininkė Ursula VON DER LEYEN

(1) OL L 70, 2005 3 16, p. 1.

(2) 2008 m. gruodžio 5 d. Komisijos reglamentas (EB) Nr. 1213/2008 dėl 2009 m., 2010 m. ir 2011 m. suderintos daugiametės Bendrijos kontrolės programos, kuria siekiama užtikrinti, kad būtų neviršijama didžiausia leidžiamoji pesticidų liekanų koncentracija augaliniuose ir gyvūniniuose produktuose bei ant jų, ir siekiama įvertinti jų poveikį vartotojams (OL L 328, 2008 12 6, p. 9).

(3) 2020 m. balandžio 27 d. Komisijos įgyvendinimo reglamentas (ES) 2020/585 dėl 2021, 2022 ir 2023 m. suderintos daugiametės Sąjungos kontrolės programos, skirtos užtikrinti, kad nebūtų viršijama didžiausia leidžiamoji pesticidų liekanų koncentracija augaliniuose ir gyvūniniuose maisto produktuose bei ant jų, ir pesticidų liekanų poveikiui vartotojams įvertinti (OL L 135, 2020 4 29, p. 1).

(4) Europos maisto saugos tarnyba; pesticidų stebėsenos programa: projekto vertinimas. EFSA Journal 2015;13(2):4005.

(5) Dokumento Nr. SANTE/12682/2019

(https://ec.europa.eu/food/sites/food/files/plant/docs/pesticides_mrl_guidelines_wrkdoc_2019-12682.pdf)https://ec.europa.eu/food/sites/food/files/plant/docs/pesticides_mrl_guidelines_wrkdoc_2019-12682.pdf) naujausia redakcija.

(6) SANCO/12574/2014, Working Document on the summing up of LOQs in case of complex residue definitions.

(7) 2002 m. liepos 11 d. Komisijos direktyva 2002/63/EB, nustatanti Bendrijos mėginių ėmimo metodus oficialiai kontroliuojant pesticidų likučius augalinės ir gyvūninės kilmės produktuose ir ant jų bei panaikinanti Direktyvą 79/700/EEB (OL L 187, 2002 7 16, p. 30).

(8) 2006 m. gruodžio 22 d. Komisijos direktyva 2006/141/EB dėl pradinių mišinių kūdikiams ir tolesnio maitinimo mišinių, iš dalies keičianti Direktyvą 1999/21/EB (OL L 401, 2006 12 30, p. 1).

(9) 2006 m. gruodžio 5 d. Komisijos direktyva 2006/125/EB dėl perdirbtų grūdinių maisto produktų ir maisto kūdikiams bei mažiems vaikams (OL L 339, 2006 12 6, p. 16).

(10) 2015 m. rugsėjo 25 d. Komisijos deleguotasis reglamentas (ES) 2016/127, kuriuo Europos Parlamento ir Tarybos reglamentas (ES) Nr. 609/2013 papildomas specialiaisiais pradinio ir tolesnio maitinimo kūdikių mišinių sudėties ir informacijos apie juos teikimo reikalavimais ir su kūdikių bei mažų vaikų maitinimu susijusios informacijos teikimo reikalavimais (OL L 25, 2016 2 2, p. 1).

(*1) Pagal Protokolo dėl Airijos ir Šiaurės Airijos, kuris yra neatskiriama Susitarimo dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos dalis, 5 straipsnio 4 dalį ir 2 priedo 24 skirsnį šis reglamentas taikomas Jungtinei Karalystei, kiek tai susiję su Šiaurės Airija, ir Jungtinėje Karalystėje, kiek tai susiję su Šiaurės Airija, ir laikoma, kad nuorodos į valstybes nares apima ir Jungtinę Karalystę, kiek tai susiję su Šiaurės Airija, tol, kol taikomas tas protokolas.